Nog 'n taxidiens-bestuurder in Baai doodgeskiet | Netwerk24
Deur Cara-Lee Dorfling 18 Junie 2021 17:30
Die 38-jarige man, wie se naam deur die polisie weerhou word, is minstens die derde app-gegronde taxibestuurder wat vanjaar aan diens geskiet is. Slegs een van die drie slagoffers het die afsonderlike skietaanvalle oorleef.
Sedert verlede jaar slaan rowers toenemend toe op taxibestuurders van hierdie dienste, veral in Newtonpark, KwaZakhele en New Brighton.
In die jongste voorval is die 38-jarige man Donderdagmiddag voor 'n huis in Skomolostraat in New Brighton geskiet.
Kol. Priscilla Naidu, polisiewoordvoerder, sê met die polisie se aankoms op die toneel is die oorledene se blou Datsun Go-motor teen 'n huis se grensmuur aangetref. Die oorledene het 'n skietwond in die kop gehad. Die polisie se aanvanklike ondersoek dui daarop dat niks gesteel is nie.
Daar word beweer drie passasiers is oomblikke voor die skietery in die taxi gesien, maar Naidu sê die polisie het nog niemand in verband met die moord in hegtenis geneem nie.
Die polisie het wel vroeër vanjaar twee mense vasgetrek weens die moord op Garrison Snayers (29), die pa van twee kinders wat tydelik as 'n taxibestuurder vir 'n app-gegronde taxidiens gewerk het. Hy is op 17 Februarie in New Brighton doodgeskiet nadat hy passasiers hier afgelaai het.